b'\n_START_ARTICLE_\nOpel Tigra\n_START_SECTION_\nPrva generacija\n_START_PARAGRAPH_\nPrva generacija Tigre zasnivala se na konceptnom automobilu istog imena, a bila je gra\xc4\x91ena na platformi druge generacije Opel Corse, iako s njom nije dijelila dijelove karoserije te je imala druga\xc4\x8diji raspored sjedala (dva naprijed i dva straga). Serijski model predstavljen je na Frankfurtskom autosalonu 1993., a proizvodnja je po\xc4\x8dela po\xc4\x8detkom 1994. godine._NEWLINE_Tigra prve generacije bila je dostupna s dva benzinska Ecotec motora obujma 1.4 i 1.6 litara. Manji motor razvijao je 90 konjskih snaga, a ve\xc4\x87i i sportskiji sa 106 konjskih snaga bio je preuzet iz Corse GSi. Oba su bili motori s dva bregasta vratila u glavi (DOHC) i 16 ventila te elektronskim ubrizgavanjem goriva. Manji motor bio je dostupan i s \xc4\x8detverostupanjskim automatskim mjenja\xc4\x8dem._NEWLINE_Iako je Tigra imala ovjes pode\xc5\xa1en od strane Lotusa, automobil je bio prete\xc5\xbeak te je te\xc5\xbeio 150 kilograma vi\xc5\xa1e od istovjetnih modela Corse. Ubrzanje modela pokretanog 1.6-litrenim motorom iznosilo je 10.5 sekundi, \xc5\xa1to je bilo \xc4\x8dak sekundu sporije od Corse GSi. Slabije ubrzanje nadokna\xc4\x91eno je ve\xc4\x87om maksimalnom brzinom, koja je iznosila 203 km/h. Ve\xc4\x87a brzina postignuta je zahvaljuju\xc4\x87i du\xc5\xbeim stupnjevima prijenosa, niskom koeficijentu otpora od 0.31 te kota\xc4\x8dima veli\xc4\x8dine 15" u serijskoj opremi kod sna\xc5\xbenijih modela._NEWLINE_Automobil se kratko vrijeme izvozio i u Brazil i Meksiko, gdje se prodavao pod nazivom Chevrolet Tigra, a u Velikoj Britaniji se zvao Vauxhall Tigra.\n_START_SECTION_\nDruga generacija\n_START_PARAGRAPH_\nNakon \xc4\x8detiri godine odsutnosti Tigre s tr\xc5\xbei\xc5\xa1ta, Opel je 2004. odlu\xc4\x8dio o\xc5\xbeivjeti ovaj naziv predstaviv\xc5\xa1i novi sportski automobil zasnovan na tre\xc4\x87oj generaciji Corse. Nazvan Tigra Twin Top, predstavljen je kupe-kabriolet s dva sjedala i dvodjelnim sklopivim metalnim krovom u stilu Peugeota 206 CC. Tigru Twin Top proizvodi francuski proizvo\xc4\x91a\xc4\x8d karoserija Heuliez._NEWLINE_Kao i prethodna generacija, Tigra Twin Top je dostupna s dva benzinska motora. Osnovni model koristi 1.4-litreni Twinport motor s 90 konjskih snaga, druga\xc4\x8diji od motora istog obujma i snage u prethodnoj generaciji, dok model s vrha ponude pokre\xc4\x87e 1.8-litreni Ecotec motor sa 125 konjskih snaga preuzet iz Corse GSi. 2005. godine predstavljena je i dizelska ina\xc4\x8dica pokretana 1.3-litrenim Fiatovim Multijet motorom._NEWLINE_Druga generacija prodaje se i u Australiji pod nazivom Holden Tigra i isklju\xc4\x8divo pokretana 1.8-litrenim motorom.'